Základná škola s materskou školou, Radvanská 1, Banská Bystrica

**Štatút školského parlamentu**

**Článok 1**

**Základné ustanovenia školského parlamentu**

1. Školský parlament je iniciatívnym a pomocným orgánom riaditeľa školy, ktorý vyjadruje záujmy žiakov v oblasti výchovy a vzdelávania v základnej škole. Tvorí medzičlánok medzi žiakmi a učiteľmi. Je zložený zo žiakov školy a pedagogických pracovníkov.

V parlamente sú žiaci 5. – 9. ročníka. Za každú triedu je jeden poslanec, koordinátor (pedagogický pracovník) a riaditeľ školy.

2. Školský parlament spolupracuje s vedením školy, rodičmi, so žiakmi aj s učiteľmi školy a spoločne utvárajú školský život a preberajú zaň zodpovednosť.

3. Cieľom zriadenia školského parlamentu ako dobrovoľného združenia, je naučiť žiakov verejne vystupovať, vhodne argumentovať svoje názory i názory rovesníkov tried, niesť istú mieru zodpovednosti za život vo svojej škole a zároveň podporiť sebadôveru, samostatnosť, tvorivosť a umožniť sebarealizáciu žiakov.

 4. Sídlom školského parlamentu je Základná škola s materskou školou, Radvanská 1, Banská Bystrica

**Článok 2**

**Poslanie ŠP**

1. Zastupovať všetkých žiakov školy.
2. Vhodne formulovať a predkladať požiadavky žiakov.
3. Všímať si úspechy žiakov, upozorňovať na ne.
4. Hľadanie východiska pri riešení priestupkov žiakov voči školskému poriadku.
5. Usmerňovanie správania sa aj mimo školy.
6. Spoločne organizovať mimoškolskú činnosť žiakov.
7. Podávať návrhy opatrení na zlepšenie všetkých činností na škole.
8. Podávať návrhy na skrášlenie priestorov školy a jej okolia.
9. Podávať návrhy na ekologizáciu školy a jej prostredia.
10. Pomáhať šetriť energiou v triedach a ostatných priestoroch školy.
11. Vylepšovanie vzájomných vzťahov medzi žiakmi a pedagogickým pracovníkmi.
12. Zavádzanie prvkov demokracie vo vzťahu učiteľov a žiakov.
13. Spolupráca s koordinátorom prevencie na škole – aktivity.

**Článok 3**
**Organizácia činnosti ŠP**

1. Školský parlament pracuje pod vedením riaditeľom vymenovaného učiteľa. Tento koordinátor priebežne na pedagogických poradách informuje ostatných vyučujúcich

o programe a obsahu zasadnutí školského parlamentu.

1. Každú triedu v školskom parlamente reprezentuje jeden zástupca, ktorý je volený priamou voľbou v kmeňovej triede na jeden školský rok. Zvolený zástupca je povinný

aktívne sa zúčastňovať zasadnutí školského parlamentu. V prípade nespokojnosti s jeho činnosťou má trieda právo ho odvolať a zvoliť si nového zástupcu.

1. Ak sa triedny zástupca trikrát bez ospravedlnenia nezúčastní zasadnutia parlamentu, ostatní členovia školského parlamentu majú právo ho odvolať.
2. Školský parlament má priestor a možnosť využívať aj web stránku školy.
3. Pripomienky a návrhy k práci ŠP majú žiaci možnosť predkladať aj do pripomienkovej urny.
4. Na 1. zasadnutí si poslanci volia medzi sebou predsedu a podpredsedu ŠP a pripravia plán práce.
5. Funkčné obdobie volených je jeden školský rok.
6. Parlament zasadne najmenej štyrikrát do roka alebo podľa potreby.

**Článok 4**
**Členstvo**

1. Školský parlament je zložený zo žiakov školy 5. – 9. ročníka a pedagogického pracovníka. Pedagogických pracovníkov školy zastupuje jeden učiteľ druhého stupňa - koordinátor, ktorého vymenuje do tejto funkcie riaditeľ školy.
2. Členstvo v ŠP vzniká poverením zástupcu triedy 5. - 9. ročníka ZŠ priamou voľbou triednym kolektívom.
3. Člen musí byť schopný riešiť dané problémy v kolektíve triedy.
4. Zánik členstva v ŠP :
    a) vystúpením
    b) vylúčením
    c) zánikom ŠP
5. Čestným členom školského parlamentu je riaditeľ školy.

**Článok 5**
**Práva a povinnosti členov**

1. Člen má právo :
    - podieľať sa na činnosti a rozhodovaní ŠP podľa svojich schopností a možností
    - asertívne vystupovať na pôde ŠP
(predkladať vlastné názory, pripomienky, možnosti riešenia kultivovaným vystupovaním tak, aby neublížil žiakom, učiteľom, rodičom, verejnosti)
    - zmeniť svoj názor
    - vyjadrovať sa ku všetkým problémom a predkladaným návrhom a pripomienkam
2. Povinnosti člena :
    - dodržiavať štatút ŠP
    - pravidelne sa zúčastňovať zasadnutí ŠP
    - informovať o úlohách a uzneseniach svojich spolužiakov a triedneho učiteľa
    - plniť uznesenia ŠP
    - aktívne sa podieľať na činnosti ŠP

**Záverečné ustanovenia**

1. Štatút školského parlamentu je povinný rešpektovať každý zvolený člen ŠP.
2. Štatút školského parlamentu sa môže meniť a dopĺňať na základe uznesenia ŠP formou dodatku.
3. Tento Štatút školského parlamentu nadobúda účinnosť schválením na prvom zasadaní ŠP.